VENDIM
Nr. 26, datë 14.2.2022

MBI PËRCAKTIMIN E ÇMIMIT TË BLERJES SË ENERGJISË ELEKTRIKE TË PRODHUAR NGA BURIMET E VOGLA TË RINOVUESHME NGA DIELLI DHE NGA PJESA E BIODEGRADUESHME E MBETJEVE TË NGURTA QË SHFRYTËZOJNË MBETURINAT INDUSTRIALE, URBANE DHE RURALE PËR VITIN 2021

Në mbështetje të nenit 10, pika 3, të ligjit nr. 7/2017, “Për nxitjen e përdorimit të energjisë nga burimet e rinovueshme”, nenit 90, të “Kodit të Procedurave Administrative të Republikës së Shqipërisë”; vendimit të Këshillit të Ministrave (VKM) nr. 369, datë 26.4.2017, “Për miratimin e metodologjisë për përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe era”; VKM-së nr. 27, datë 17.1.2018, “Për miratimin e metodologjisë për përcaktimin e çmimit të blerjes së energjisë elektrike të prodhuar nga gjeneratorët e vegjël me burime të rinovueshme nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale”; VKM-së nr. 580, datë 28.8.2019, “Për miratimin e planit të konsoliduar kombëtar të veprimit për burimet e rinovueshme të energjisë, 2019–2020”, e ndryshuar, dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s në mbledhjen e tij të datës 14.2.2022, mbasi shqyrtoi relacionin e përgatitur me nr. 236/3 prot., datë 11.2.2022, nga Drejtoria e Tarifave dhe Çmimeve, “Mbi përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe nga pjesa e biodegradueshme e mbetjeve të ngurta që shfrytëzojnë mbeturinat industriale, urbane dhe rurale për vitin 2021”,
konstatoi se:
- ERE është autoriteti përgjegjës për përcaktimin e çmimit të blerjes së energjisë elektrike të prodhuar nga burimet e vogla të rinovueshme me kapacitet të instaluar të energjisë elektrike deri në 2 mw dhe me kapacitet të instaluar të energjisë elektrike deri në 3 mw për energjinë e erës, në përputhje me metodologjitë e miratuara nga Këshilli i Ministrave.
- Bordi i ERE-s, me vendimin nr. 222, datë 9.11.2021, vendosi fillimin e procedurës “Mbi përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli, era dhe nga pjesa e biodegradueshme e mbetjeve të ngurta që shfrytëzojnë mbeturinat industriale, urbane dhe rurale për vitin 2021”.
- Në vijim të vendimmarrjes së sipërcituar, ERE me shkresën nr. 1111 prot., datë 26.11.2021 njoftoi Ministrinë e Infrastrukturës dhe Energjisë, Ministrinë e Shtetit për Mbrojtjen e Sipërmarrjes, Autoritetin e Konkurrencës, si dhe Agjencinë Shqiptare të Zhvillimit të Investimeve lidhur me fillimin e procedurës për përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli, era dhe nga pjesa e biodegradueshme e mbetjeve të ngurta që shfrytëzojnë mbeturinat industriale, urbane dhe rurale për vitin 2021. 
- Autoriteti i Konkurrencës, me anë të shkresës nr. 499/2, datë 7.12.2021, është shprehur se kjo procedurë nuk bie në kundërshtim me ligjin nr. 9121, datë 28.7.2003, “Për mbrojtjen e konkurrencës”, i ndryshuar.
- ERE, me shkresën nr. 1120 prot., datë 2.12.2021, i kërkoi informacion MIE-s, mbi subjektet të cilat kanë marrë autorizimin paraprak apo miratimin përfundimtar për ndërtimin e veprave për prodhimin e energjisë elektrike nga burime të vogla të rinovueshme nga dielli dhe era; si dhe për gjeneratorë të vegjël me burim të rinovueshëm nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale për vitin 2021. 
- MIE, me shkresën nr. 8779/1 prot., datë 20.12.2021, bëri me dije, ndër të tjera, se:
- ka pranuar shqyrtimin e 17 kërkesave për ndërtimin e kapaciteteve të reja gjeneruese të energjisë elektrike fotovoltaike, me kapacitet 2 mw secila, dhe do të njoftojë ERE-n për përfundimin e procedurave ligjore lidhur me miratimet paraprake që do të lëshohen brenda vitit 2021;
- janë lëshuar 7 miratime paraprake, prej të cilave 5 miratime paraprake me kapacitet prodhues me nga 3 mw, 2 miratime paraprake me kapacitet prodhues me nga 2 mw dhe 1 miratim përfundimtar me kapacitet 2 mw , gjatë vitit 2021; 
- për ndërtimin e impianteve prodhuese të energjisë elektrike nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale, pranë MIE-s, nuk është paraqitur asnjë kërkesë gjatë vitit 2021.
- ERE, me anë të shkresës nr. 62 prot., datë 13.1.2022, me qëllim vijimin dhe finalizimin e procesit të nisur me vendimin nr. 222, datë 9.11.2021, të Bordit të ERE-s, i kërkoi MIE-s informacion mbi statusin e aplikimeve të cilësuara në shkresën nr. 1120 prot., datë 2.12.2021 për vitin 2021.
- MIE, me anë të shkresës nr. 346/1 prot., datë 25.1.2022 bëri me dije se, ka lëshuar:
- 16 miratime paraprake për ndërtimin e kapaciteteve gjeneruese të energjisë elektrike fotovoltaike me kapacitet 2 mw secila, dhe ka pranuar shqyrtimin e 8 aplikimeve me kapacitet me nga 2 mw secila, të cilat janë në fazë vlerësimi; 
- 7 miratime paraprake për ndërtimin e kapaciteteve gjeneruese të energjisë elektrike eolike, prej të cilave 5 miratime paraprake me kapacitet prodhues me nga 3 mw secila, 2 miratime paraprake me kapacitet prodhues 2 mw secila dhe 1 miratim përfundimtar me kapacitet të instaluar 2 mw.
- Në kushtet kur:
- MIE-ja ende nuk ka përfunduar procesin e vlerësimit të aplikimeve për teknologjitë fotovoltaike deri në 2 mw, teknologjitë eolike deri në 3 mw dhe ka bërë me dije se për ndërtimin e impianteve prodhuese të energjisë elektrike nga pjesa e biodegradueshme e mbetjeve të ngurta, që shfrytëzojnë mbeturinat industriale, urbane dhe rurale, nuk është paraqitur asnjë kërkesë për vitin 2021; 
- Procesi i finalizimit të dhënies së miratimeve përfundimtare për ndërtimin e centraleve  prodhuese nga këto teknologji është në fazë vlerësimi dhe do të vijojë përgjatë vitit 2022;
- Nuk gjen zbatim përcaktimi i çmimit për këto teknologji, në mungesë të kostove konkrete të investimit për vitin 2021.
- Në aspektin procedural, bëhet e nevojshme mbyllja e procedurës së nisur me vendimin nr. 222, datë 9.11.2021, të Bordit të ERE-s, lidhur me përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe nga pjesa e biodegradueshme e mbetjeve të ngurta që shfrytëzojnë mbeturinat industriale, urbane dhe rurale për vitin 2021.
Për gjithë sa më sipër, Bordi i ERE-s 

VENDOSI:

1. Përfundimin e procedurës administrative të nisur me vendimin nr. 222, datë 9.11.2021, mbi përcaktimin e çmimit të blerjes së energjisë elektrike të prodhuar nga burimet e vogla të rinovueshme nga dielli dhe nga pjesa e biodegradueshme e mbetjeve të ngurta që shfrytëzojnë mbeturinat industriale, urbane dhe rurale për vitin 2021.
[bookmark: _GoBack]2. Drejtoria e Tarifave dhe Çmimeve të njoftojë Ministrinë e Infrastrukturës dhe Energjisë, Ministrinë e Shtetit për Mbrojtjen e Sipërmarrjes, Autoritetin e Konkurrencës, si dhe Furnizuesin e Tregut të Lirë sh.a. për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

